Lamizana osallistui Indokiinan ja Algerian sotiin ja työskenteli vuosina 1956–1959 Norsunluurannikon kuvernöörin sotakabinetissa. Vuonna 1961 hänet ylennettiin majuriksi ja palkittiin kunnialegioonan jäsenyydellä. Samana vuonna Lamizana palasi Ylä-Voltaan, jossa presidentti Maurice Yaméogo antoi hänen tehtäväkseen maan asevoimien perustamisen. Lamizana toimi armeijan esikuntapäällikkönä, osallistui neuvotteluihin Ranskan joukkojen vetäytymisestä ja sai vuonna 1964 ylennyksen everstiluutnantiksi.